中秋賞月
作者：朱松
朝代：宋

paragraphs: 去年中秋雨，野蘆凄薄寒。
驚塵暗一方，客枕那得安。
起呼對牀笫，攬衣步蹣跚。
握手仰太息，宇宙何時寬。
今年中秋月，並海窺濤瀾。
坐看鬰藍天，忽湧白玉盤。
眷言雙峰客，倚閭念衣單。
亦復取樽酒，承顔有餘歡。
天涯等牢落，世路方艱難。
且遵秉燭語，毋爲泣河歎。
停盃玩飛轍，河漢靜不湍。
癡兒亦不眠，苦覓蛙兔看。
洲出暗潮落，鬢衰香霧漙。
佳句付惠連，何時解歸鞍。